[pic] | COMISIA COMUNITĂŢILOR EUROPENE |

Bruxelles, 12.12.2008

COM(2008) 843 final

COMUNICARE A COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ȘI SOCIAL EUROPEAN, COMITETUL REGIUNILOR ȘI BANCA CENTRALĂ EUROPEANĂ

Al optulea raport privind pregătirile practice în vederea viitoarei extinderi a zonei euro

SEC(2008) 3014

COMUNICARE A COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ȘI SOCIAL EUROPEAN, COMITETUL REGIUNILOR ȘI BANCA CENTRALĂ EUROPEANĂ

Al optulea raport privind pregătirile practice în vederea viitoarei extinderi a zonei euro

1. INTRODUCERE

Ca urmare a deciziei Consiliului din 8 iulie 2008 privind îndeplinirea de către Slovacia a condițiilor pentru adoptarea monedei euro[1], cu începere de la 1 ianuarie 2009 zona euro va avea 16 membri. Coroana slovacă va fi convertită în euro la rata de 30,1260.

Pregătirile practice pentru trecerea la moneda euro au intrat în faza finală. Prezentul raport este consacrat în mod special preparativelor pentru introducerea monedei euro fiduciare în economie, activitățile pregătitoare ale întreprinderilor, pregătirile administrației publice, măsurile instituite pentru protecția consumatorilor în cursul perioadei de introducere a monedei euro, campania de comunicare și părerea opiniei publice referitoare la euro.

Documentul de lucru al serviciilor Comisiei anexat oferă detalii cu privire la pregătirea introducerii monedei euro în celelalte țări UE care nu au adoptat încă această monedă și nu beneficiază de derogare.

2. STADIUL PREGăTIRILOR ÎN SLOVACIA

2.1. Pregătirile pentru introducerea monedei euro fiduciare

Conform calculelor Băncii Naționale a Slovaciei (BNS), vor fi necesare aproximativ 188 de milioane de bancnote în euro și 500 de milioane de monede euro pentru a înlocui numerarul în coroane slovace în circulație și rezerva de numerar a BNS. Bancnotele au fost împrumutate de la Banca Națională a Austriei. Monedele euro cu fețele naționale slovace sunt bătute de monetăria slovacă de la Kremnica. Până la 17 octombrie fuseseră bătute aproximativ 170 de milioane de monede. Restul de monede necesare pentru circulație, precum și cele aproximativ 150 de milioane de monede pentru rezerva BNS ar trebui să fie bătute până la sfârșitul anului. Monetăria de la Kremnica pregătește 204 500 de pachete de monede euro slovace în trei tipuri de ambalaje diferite pentru colecționari. BNS a început deja distrugerea coroanelor slovace din rezerva sa de numerar pentru a face loc de depozitare pentru numerarul în euro. Monedele euro slovace au fost testate cu succes de către producătorii de aparate de testare a monedelor, producătorii de sisteme de recunoaștere a monedelor pentru distribuitoarele automate de produse și utilizatorii de distribuitoare automate de produse din Slovacia și din alte țări din Europa și din afara ei. Alimentarea anticipată a băncilor comerciale cu monede în euro a început la 6 septembrie 2008, iar cea cu bancnote o lună mai târziu. BNS a semnat contracte de alimentare anticipată cu 16 bănci comerciale. Monedele sunt distribuite băncilor comerciale de către o sucursală a BNS creată în acest scop în localurile imprimeriei din Kremnica. Sistemul de distribuție ajută la crearea unui spațiu de depozitare suficient pentru bancnote și monede, care sunt distribuite direct de la sediul BNS și din cele șapte sucursale regionale. Transporturile de numerar în euro sunt escortate de poliție, garantându-se astfel securitatea acestora.

Alimentarea anticipată secundară a început la începutul lunii noiembrie 2008. La 15 noiembrie băncile alimentaseră deja cu numerar în euro aproximativ 1 036 întreprinderi. Numărul total de întreprinderi care s-au arătat interesate de aprovizionarea cu numerar în euro înainte de ziua € a crescut de la 12 000 în martie la 13 300 în octombrie 2008. Aproape 23% din bancnotele și 66% din monedele cu care băncile au fost alimentate anticipat vor fi distribuite de către acestea clienților. Băncile slovace nu preconizează utilizarea noilor norme simplificate ale BCE privind alimentarea anticipată, adoptate în iunie 2008[2].

Începând cu luna decembrie 2008 cetățenii pot cumpăra mini-pachete de prezentare a monedei euro . Vor fi puse în vânzare 1,2 milioane de mini-pachete de prezentare la bănci, la BNS și în oficiile poștale din Slovacia cu o valoare unitară de 500 SKK (aproximativ 16,60 EUR). Împachetate în pungi de plastic, mini-pachetele de prezentare vor conține în total 45 de piese din toate tipurile de monede euro slovace. Mini-pachetele de prezentare sunt foarte utile pentru a ajuta cetățenii să se obișnuiască cu noile monede înainte de ziua €. Este probabil ca mini-pachetele de prezentare să fie cumpărate și de către micile întreprinderi care nu intenționează să încheie cu băncile lor contracte de alimentare anticipată secundară (micii comercianți cu amănuntul pot obține foarte ușor numerar în euro pentru a putea da restul în primele zile din ianuarie achiziționând mai multe pachete de prezentare). Prin urmare, vânzarea mini-pachetelor de prezentare trebuie monitorizată foarte atent de către BNS deoarece cantitățile prevăzute se pot dovedi insuficiente.

Anumite bănci comerciale din Slovacia preconizează preschimbarea coroanei slovace în euro la rata de schimb oficială fără comisioane în ultimele săptămâni din an. Preschimbarea lichidităților tezaurizate ar trebui, așadar, să se întindă pe o perioadă mai mare de timp, iar băncile ar trebui să gestioneze mai bine volumul de muncă suplimentar. Multe bănci oferă, de asemenea, produse speciale pentru a atrage noi clienți sau pentru a incita clienții deja existenți să depună la bancă numerarul pe care îl dețin acasă. În ziua € băncile vor converti gratuit în euro toate conturile bancare.

Pentru a facilita preschimbarea, BNS și băncile comerciale vor fi deschise pe 1 ianuarie (zi care este, în mod normal, sărbătoare legală) și în weekendul 3-4 ianuarie 2009 pentru schimburi și retrageri de numerar. Băncile comerciale prevăd mărirea efectivului de angajați în contact direct cu publicul cu angajați din alte birouri și sectoare ale băncii. Personalul băncilor a fost format pentru a manipula numerarul în euro și a furniza informații privitoare la euro. Pentru ca trecerea la moneda euro să fie cât mai ușoară și eficientă, băncile trebuie să își informeze clienții cu privire la organizarea schimbului și serviciile pe care le oferă. În primele zile din ianuarie băncile trebuie să fie pregătite să își ajusteze capacitățile la numărul de clienți care le vizitează sucursalele (trebuie prevăzută o creștere cu până la 50% a afluenței în localurile băncilor).

Începând cu 1 ianuarie toate cele aproximativ 2 200 de bancomate din Slovacia vor distribui numai bancnote euro (în principal de 10 și 20 de euro). O parte din bancomate vor trece la euro prin comandă de la distanță în timp ce celelalte vor trebui adaptate manual. Toate cele 30 000 de terminale electronice de plată ar trebui să funcționeze în euro începând cu ziua €. Având în vedere că cetățenii slovaci utilizează cardurile în principal pentru retragerea de numerar de la bancomate, autoritățile și băncile îi încurajează să le utilizeze în mod sporit pentru plată în perioada introducerii monedei euro.

Pentru a proteja moneda euro împotriva falsificării , Slovacia a înființat un Birou central național în cadrul Ministerului de Interne, precum și un centru național de analiză a bancnotelor și un centru național de analiză a monedelor, ambele în cadrul BNS. BNS, băncile comerciale, marile întreprinderi și instituțiile care manipulează numerar au comandat echipamentele necesare pentru verificarea autenticității bancnotelor în euro și formează personalul care manipulează numerar. Broșurile informative distribuite publicului larg în cadrul campaniei naționale de comunicare oferă, de asemenea, informații cu privire la elementele de securitate ale numerarului în euro.

Sectorul financiar din Slovacia a avansat bine cu pregătirile pentru introducerea monedei euro. Producerea și distribuirea de monede în euro trebuie să continue rapid pentru a respecta datele stabilite pentru alimentarea anticipată și alimentarea anticipată secundară; Vânzarea mini-pachetelor de prezentare trebuie monitorizată cu atenție și trebuie avută în vedere necesitatea aprovizionării suplimentare cu asemenea pachete; Băncile fac pregătiri intensive pentru introducerea monedei euro: ele trebuie să se asigure că atât clienții persoane juridice, cât și clienții persoane fizice sunt informați cu privire la produsele și serviciile pe care le oferă și cunosc calendarul operațiunilor de introducere a monedei euro. Băncile trebuie, de asemenea, să se pregătească la o afluență mai mare a publicului în sucursale în primele zile din ianuarie. |

- 2.2. Pregătirea întreprinderilor

Sondajul Flash Eurobarometru realizat printre întreprinzătorii slovaci în iunie 2008[3] a arătat că majoritatea întreprinderilor au început pregătirile pentru trecerea la moneda euro cu mult înainte. Aproximativ 80% din întreprinderi au început pregătirile practice cu mai mult de șase luni înainte de ziua €. În același timp, o mare parte a întreprinderilor au declarat că au nevoie de informații de bază referitoare la introducerea monedei euro. Mai mult de 70% din întreprinderi doreau să fie informate mai bine cu privire la regulile de conversie, inclusiv cu privire la regulile de rotunjire a prețurilor, și aproape 58% doreau să obțină mai multe informații în legătură cu dubla afișare a prețurilor. Lipsa de informații s-a tradus printr-un număr relativ mare de erori descoperite în timpul controalelor de aplicare a regulilor de conversie efectuate de către Inspectoratul slovac al comerțului (ISC). În primele două săptămâni de dublă afișare a prețurilor (24 august – 7 septembrie) au fost identificate nereguli în aproximativ 45% din magazinele și localurile prestatorilor de servicii verificate (spre exemplu, cursul de schimb nu era afișat sau era afișat eronat, prețul în euro lipsea sau era calculat/rotunjit greșit etc.) Odată cu apropierea zilei €, întreprinzătorii au început să caute mult mai activ informații iar rezultatele controalelor s-au îmbunătățit. De la mijlocul lunii octombrie 2008, 74% din cele 8 200 de întreprinderi controlate de ISC aplicau corect regulile de conversie. Pe lângă efectuarea de controale, inspectorii de la ISC explică regulile de conversie și distribuie materiale informative. O parte importantă a deficiențelor constatate este, prin urmare, remediată chiar în momentul controlului. Se acordă atenție specială IMM-urilor și întreprinderilor din zonele îndepărtate.

Agenția națională pentru dezvoltarea întreprinderilor mici și mijlocii (NADSME) a remarcat, cu ocazia organizării unor seminare de informare cu privire la euro, o creștere a interesului întreprinderilor. Seria de seminare din toamnă a stârnit mult mai mult interesul decât cea din iunie 2008. Scopul seminarelor organizate în 18 orașe slovace a fost de a furniza toate informațiile necesare cu privire la trecerea la moneda euro. Întreprinzătorii pot găsi informații pe site-urile web ale Ministerului economiei și NADSME, pe site-ul web național consacrat monedei unice www.euromena.sk și în broșurile NADSME și NBS.

Anumite întreprinderi care au așteptat cu pregătirile până în ultimul moment pot avea probleme cu adaptarea sistemelor informatice și a caselor de marcat. Numeroase societăți care oferă servicii informatice au anunțat că sunt ocupate până la sfârșitul anului. Conform regulilor de conversie slovace, costurile trecerii la moneda euro nu pot fi incluse în prețuri.

Din ziua € detailiștii trebuie să dea restul numai în euro. Prin urmare, trebuie instituite măsuri corespunzătoare în vederea ușurării muncii casierilor și a limitării timpului de așteptare la case (de exemplu obișnuirea casierilor cu noua monedă și dotarea acestora cu cutii separate pentru numerarul în coroane și cel în euro, deschiderea de birouri de informații în marile magazine pentru a răspunde întrebărilor clienților, angajarea de personal temporar pentru ambalarea produselor în supermarketuri etc.). Detailiștii trebuie să prevadă capacități suficiente de stocare pentru retragerea din circulație a numerarului în coroane slovace și să planifice transporturile de numerar la bănci.

Autoritățile trebuie să își combine eforturile pentru a se asigura că toate întreprinderile sunt suficient informate asupra trecerii le moneda euro și că primesc un sprijin adecvat; Evoluția pregătirilor IMM-urilor trebuie monitorizată în mod regulat. Noul sondaj în rândul IMM-urilor va permite obținerea unei imagini mai bune a situației. |

- 2.3. Pregătirile administrației publice

La 24 septembrie 2008 guvernul Slovaciei a aprobat a treia actualizare a Planului național pentru introducerea monedei euro cu integrarea datei abrogării derogării Slovaciei și a ratei de conversie fixate în mod irevocabil.

Adaptarea actelor juridice necesare pentru introducerea monedei euro urmează calendarul fixat în Planul național. Majoritatea formularelor oficiale au fost deja adaptate la euro și publicate pe site-urile web sau în buletinele informative ale instituțiilor respective. Organismele administrative au început să afișeze toate sumele atât în coroane slovace, cât și în euro din prima zi a dublei afișări obligatorii (24 august). Toate sumele care trebuie plătite cetățenilor au fost rotunjite în sus, în timp ce sumele care trebuie plătite de către cetățeni au fost rotunjite în jos. Toți pensionarii au primit de la sistemul de asigurări sociale o calculație a pensiei lor în euro împreună cu informațiile necesare.

Ministerul finanțelor a inițiat trei serii de monitorizări ale progresului adaptării sistemelor informaționale. A treia serie de monitorizări a implicat 654 de organisme ale administrației publice (ministere și alte organisme ale administrației centrale, organisme de administrare regională, administrațiile orașelor și comunelor). La 30 august 2008, 97% din organismele controlate lansaseră dubla afișare a prețurilor și aproape 84% testaseră deja compatibilitatea sistemelor informatice cu moneda euro. 94% din administrații nu se așteaptă la probleme majore legate de conversie. Au fost identificate anumite deficiențe în 6% din administrațiile controlate, în special în orașele mici și în comune. S-au utilizat mecanismele de corecție pentru ca toate sistemele informatice să fie gata la timp.

Poșta slovacă – care joacă un rol importat în distribuirea de numerar în euro publicului larg – este în faza de finalizare a pregătirilor: majoritatea sistemelor informatice au fost deja adaptate și testate. Începând din luna decembrie 2008, poșta va vinde mini-pachete de prezentare a monedei euro și va face plata pensiilor și alocațiilor în euro începând cu luna ianuarie 2009. În practică, personalul poștei va fi o sursă importantă de informații pentru pensionari și alte categorii vulnerabile ale populației. Poșta a lansat o campanie intensă de informare și a organizat mai multe serii de cursuri pentru angajații săi.

Ministerele și alte organe administrative centrale au pregătit materiale informative și au organizat cursuri pentru angajații din sucursale și din organizațiile aflate sub responsabilitatea lor. S-a acordat o atenție specială personalului care este în contact direct cu publicul larg. Asociația orașelor și satelor a pregătit două manuale referitoare la introducerea monedei euro pentru administrațiile orașelor și comunelor și a organizat pentru membrii săi numeroase seminare pe subiecte legate de euro (de exemplu pregătirea bugetelor locale în euro, crearea de echipe euro, conversia sistemelor informatice etc.). Asociația nu se așteaptă la probleme majore cu ocazia trecerii la moneda euro a administrațiilor locale.

În ultimele câteva luni pregătirile pentru introducerea monedei euro a administrației publice slovace au realizat un progres considerabil. Este important să se asigure că organele administrative la care au fost identificate deficiențe finalizează adaptarea sistemelor informatice și le testează înainte de ziua €. În caz de nevoie orașele și satele mai mici trebuie ajutate. |

2.4. Prevenirea practicilor abuzive și a percepției greșite a cetățenilor asupra evoluției prețurilor

În ultimele luni, autoritățile slovace au adoptat o serie de măsuri în vederea asigurării stabilității prețurilor și sporirii încrederii consumatorilor în perioada de trecere la moneda euro.

Ministrul plenipotențiar pe probleme legate de euro împreună cu Asociația întreprinzătorilor slovaci a lansat un proiect de „cod etic” care îi obligă pe semnatarii acestuia să respecte regulile de conversie, să nu abuzeze de ele în propriu beneficiu și să furnizeze în mod activ clienților lor, partenerilor de afaceri și personalului informații cu privire la euro. Logoul codului etic poate fi văzut în aproximativ 16 000 de locații: magazine, localurile prestatorilor de servicii, organele administrative locale și regionale. Logoul a fost prezentat publicului la televiziune, într-un spot publicitar special. Cetățenii pot depune reclamații cu privire la comportamentul incorect al semnatarilor codului la biroul ministrului plenipotențiar, care investighează reclamațiile și cere ca situația să fie remediată. Semnatarii care încalcă codul pot pierde dreptul de a utiliza logoul și pot fi incluși pe „lista neagră” a Asociației consumatorilor slovaci.

Dubla afișare obligatorie a prețurilor în coroane slovace și euro a început la 24 august 2008 și va dura până la 1 ianuarie 2010. Implementarea sa este atent monitorizată de Inspectoratul slovac al comerțului care își trimite în fiecare zi inspectorii la magazinele de desfacere cu amănuntul și locațiile prestatorilor de servicii. Din noiembrie, 60 de inspectori suplimentari au întărit rândurile ISC cu sprijinul financiar al Comisiei, acordat în cadrul acordului de finanțare. În perioada 24 august – 31 octombrie, ISC a controlat 10 920 de puncte de vânzare, 494 685 etichete cu prețuri și 49 089 de prețuri ale serviciilor. În ultimele 7 zile ale perioadei respective, proporția magazinelor și locațiilor prestatorilor de servicii care aplicau corect toate regulile de conversie a atins 85% (comparativ cu 72% în ultima săptămână din luna august). În principiu toate prețurile erau afișate în coroane slovace și în euro. Proporția prețurilor care au fost convertite în mod incorect în euro a scăzut la 2,78%. În sectorul serviciilor, 6,7% din prețuri erau calculate sau rotunjite incorect. Rezultatele controalelor se îmbunătățesc în mod semnificativ în timp. Multe dintre deficiențele constatate sunt corectate în timpul controalelor cu ajutorul inspectorilor. Pentru ajustările care necesită mai mult timp inspectorii fixează un termen de câteva zile. Dacă nu se efectuează nicio corecție, următorul pas este emiterea unui avertisment și, eventual, deschiderea unui proceduri de încălcare a legii (până la 31 octombrie au fost deschise 13 asemenea proceduri). Încălcările grave ale regulilor de conversie pot duce la acordarea unor amenzi de până la 60 000 de euro.

În afara controalelor din proprie inițiativă, ISC efectuează și controale „orientate” ca urmare a reclamațiilor primite de la cetățeni cu privire la aplicarea incorectă a regulilor de dublă afișare sau la creșterea neobișnuită a prețurilor. Până la 31 octombrie ISC primise 84 de reclamații de la cetățeni legate de lipsa dublei afișări pe etichetele de prețuri, calcularea incorectă a prețurilor în euro sau neafișarea ratei de conversie și 42 de reclamații referitoare la creșterea prețurilor. Din 77 de reclamații investigate, doar 35% s-au dovedit fondate (prețurile fuseseră convertite în mod greșit sau dubla afișare lipsea). Vânzătorii cu amănuntul au fost rugați să corecteze rapid deficiențele. Toate reclamațiile referitoare la creșterea prețurilor au fost, de asemenea, examinate cu atenție: schimbările de prețuri au fost comparate cu tendințele pe termen lung, cu prețurile aceluiași produs în alte magazine și examinate într-un context mai amplu (de ex. prețurile materiilor prime, evoluțiile de pe piețele mondiale). Pe baza rezultatelor analizei reclamațiile au fost considerate nejustificate. Dacă ISC constată că anumite prețuri cresc în mod anormal, vânzătorii cu amănuntul vor fi rugați să își reexamineze prețurile. Ca o ultimă soluție, modificarea recent adoptată a Codului Penal oferă posibilitatea pedepsei cu închisoarea pentru vânzătorii cu amănuntul care abuzează de trecerea la moneda euro. Această măsură are în principal un caracter preventiv.

Controalele ISC sunt completate de un sistem de monitorizare a prețurilor al Asociației consumatorilor slovaci . Inspectori voluntari monitorizează din două în două săptămâni prețurile produselor selecționate în aproximativ 350 de magazine și analizează evoluția în timp a acestora. Această monitorizare „regulată” este completată de controale aleatorii pe baza reclamațiilor primite de la cetățeni. Dacă este identificată o creștere neobișnuită a prețurilor, inspectorii voluntari cercetează motivele respectivei creșteri. Dacă un vânzător cu amănuntul sau un prestator de servicii nu oferă o explicație plauzibilă pentru creșterea prețului și refuză să revină la prețul precedent, asociația publică numele magazinului pe o „listă neagră” de pe site-ul său. Magazinele și prestatorii de servicii de pe lista neagră sunt plasați sub controlul ISC și a asociațiilor profesionale de care aparțin. Dacă aceștia au semnat „codul etic” își pierd dreptul de a utiliza logoul aderenților. „Lista neagră” este, de asemenea, în atenția constantă a mass-mediei.

În ceea ce privește monitorizarea statistică oficială a prețurilor din perioada trecerii la moneda euro, Oficiul de statistică slovac monitorizează tot la 10 zile, de la 1 august 2008 la 30 iunie 2009, prețul a 196 de produse cumpărate în mod frecvent. Până la mijlocul lunii octombrie 2008, prețurile eșantionului de produse și servicii controlate au crescut sau au scăzut ușor comparativ cu începutul lunii august. Creșterea prețurilor la servicii și carne a fost neutralizată de scăderea prețului la produsele petroliere și la fructele și legumele de sezon.

Evoluția prețurilor în toate sectoarele economiei este examinată în mod regulat de un organism creat special în acest sens de către guvern – Consiliul prețurilor . Consiliul este prezidat de președintele Camerei de comerț slovace și este compus din mai mulți miniștri și alți reprezentanți ai sectorului public și privat. Dacă ajunge la concluzia că prețurile dintr-un anumit sector au crescut în mod exagerat, Consiliul va cere ministrului responsabil cu sectorul respectiv (de exemplu ministrul agriculturii în cazul prețului la produsele alimentare) să prezinte o analiză detaliată a situației. Dacă analiza ajunge la concluzia că creșterea prețurilor a fost „speculativă”, ministrul trebuie să propună măsuri corective și să monitorizeze regulat implementarea lor. În cazul în care măsurile aplicate se dovedesc insuficiente, Consiliul poate propune guvernului să reglementeze prețul unui anumit produs sau serviciu. Reglementarea administrativă a prețurilor în toate sectoarele economiei a fost autorizată printr-un amendament la Decretul 18/1996 privind prețurile, adoptat în septembrie 2008. În momentul de față ministerele responsabile examinează evoluția prețurilor la îngrijirea dentară, a taxelor de parcare și a taxelor de la școlile de șoferi.

Slovacia a introdus un set larg de măsuri de protecție a consumatorilor. Este important ca scopul acestora și modul lor de funcționare să fie bine explicate cetățenilor și întreprinderilor. Numerele de telefon pentru reclamațiile cetățenilor trebuie mediatizate intensiv; Angajamentul voluntar al semnatarilor „codului etic” de a respecta regulile de conversie trebuie promovat în continuare de către autorități și semnatari pentru a mări încrederea consumatorilor; Este primordial ca organele de control să dispună de resurse suficiente pentru verificarea în întreaga țară a implementării regulilor de conversie. Trebuie acordată o atenție specială evoluției prețurilor la sfârșitul perioadei de dublă afișare și după expirarea „codului etic”, precum și evoluției din sectoarele unde au fost descoperite în mod frecvent nereguli în timpul trecerilor anterioare la moneda euro; Trebuie evitată amânarea prin măsuri administrative a ajustării prețurilor ca urmare a schimbării costurilor de producție. O denaturare, prin reglementarea administrativă a prețurilor, a semnalelor date de prețuri va duce inevitabil în viitor la ajustări mai importante ale prețurilor. |

- 2.5. Activitățile de comunicare și opinia publică

Campania de informare cu privire la euro este în plină desfășurare în Slovacia. O agenție de comunicare a fost însărcinată de guvern cu coordonarea campaniei din mass-media. Spoturile s-au axat în principal pe aspectele practice ale introducerii monedei euro: rata de schimb, dubla afișare a prețurilor, modalitățile de preschimbare a numerarului, „codul etic" și detezaurizarea. O campanie complementară, sub forma unor scurte spoturi publicitare difuzate după jurnalul de seară, a debutat cu 100 de zile înainte de ziua € cu participarea unor personalități slovace care explică avantajele monedei euro și a unor experți care răspund la întrebările cele mai frecvente cu privire la trecerea la euro. În plus, un „Euromobil” străbate țara și oferă informații cu privire la euro grupurilor vulnerabile și cetățenilor din zonele rurale. În opt capitale regionale a fost organizată o manifestare de marcare a 100 de zile până la ziua € și la care au participat aproximativ 35 000 de persoane. Cel mai mare panou vreodată afișat în Slovacia și care înfățișează moneda euro acoperă fațada clădirii BNS din Bratislava, în timp ce la cele opt sucursale regionale sunt afișate copii mai mici ale acestuia.

Banca Națională a Slovaciei, Ministerul de finanțe și alte organisme ale administrației publice desfășoară în mod coordonat și alte activități de comunicare. Începând din vară, autoritățile slovace au ținut regulat conferințe de presă, care au avut drept rezultat o presă bine informată și cu o atitudine în general pozitivă față de euro.

În cadrul acordului de parteneriat semnat la 7 decembrie 2007 între autoritățile slovace și Comisia Europeană au fost implementate o serie de activități comune de comunicare: o expoziție euro itinerantă, o conferință pe tema euro în septembrie 2008, seminare pentru jurnaliști, o anchetă și sondaje de opinie. De asemenea, Comisia a furnizat publicații și materiale promoționale autorităților slovace.

În cadrul acordului de parteneriat, ambele părți au semnat două acorduri de finanțare. Comisia cofinanțează angajarea de personal suplimentar pentru operațiunile de comunicare, site-ul web și linia telefonică naționale, cumpărarea de spațiu publicitar în mediile electronice, angajații suplimentari la Inspectoratul slovac al comerțului, campaniile dedicate școlilor și minorității rome și expedierea directă a unui euro-calculator și a broșurilor informative gospodăriilor (pachetele informative au fost distribuite tuturor gospodăriilor slovace în luna noiembrie).

Banca Centrală Europeană (BCE) implementează la rândul ei, în cooperare cu BNS activități comune care au ca scop familiarizarea publicului (dar și a peroanelor care manipulează în mod curent numerar în cadrul activității lor) cu modalitățile de preschimbare și cu aspectul vizual și elementele de securitate ale bancnotelor și monedelor în euro. Logoul BCE „€ Moneda noastră” a fost utilizat pentru toate activitățile de comunicare. Instrumente mai tehnice de formare au fost puse la punct pentru grupuri țintă specifice (bănci, forțele de poliție etc.), iar BCE a imprimat pentru Slovacia peste 7 milioane de copii ale diferitelor publicații. Broșurile informative și cardurile de conversie vor fi distribuite tuturor gospodăriilor în luna decembrie.

Rezultatele recentului sondaj Eurobarometru[4] în Slovacia reflectă impactul campaniei intensificate asupra nivelului informației percepute de public: 80% din cetățeni se simt destul de bine sau foarte bine informați, ceea ce este o îmbunătățire cu 15 puncte procentuale (pp) față de primăvara anului 2008. Sondajul a arătat, de asemenea, că sprijinul pentru moneda euro este din nou în creștere: tendința din primăvara anului 2008 s-a inversat și numărul persoanelor care sunt relativ mulțumite sau foarte mulțumite cu introducerea monedei euro este în creștere (57%, +5 pp față de primăvară[5]), în timp ce doar 35% sunt relativ nemulțumite sau foarte nemulțumite de acest fapt (-8 pp). Mai mult de jumătate din cetățenii slovaci consideră că euro va reprezenta un lucru pozitiv pentru țara lor și pentru ei.

Temerea față de creșterea prețurilor cu ocazia trecerii la moneda euro rămâne o preocupare serioasă pentru aproape 65% din cetățeni, ceea ce este oricum cu 11 pp mai puțin decât în primăvara anului 2008. Campania de informare pare, așadar, rodnică. Pe de altă parte doar 39,5% (-7 pp) consideră că euro va garanta pe viitor o rată mică a inflației, probabil ca urmare a situației globale nesigure.

Ultima etapă a campaniei slovace de informare trebuie să înlăture ultimele temeri ale consumatorilor cu privire la euro și să le mărească încrederea. Pentru a înlătura temerile persistente cu privire la creșterea prețurilor în perioada de introducere a monedei euro, cetățenii trebuie să fie informați în mod constant cu privire la rezultatele monitorizării prețurilor și ale celorlalte activități de control. |

[1] Decizia Consiliului (2008/608/CE) din 8 iulie 2008 în conformitate cu articolul 122 alineatul (2) din tratat, privind adoptarea de către Slovacia a monedei unice la 1 ianuarie 2009

[2] Orientarea BCE (BCE/2008/4) din 19 iunie 2008 de modificare a Orientării BCE/2006/9 privind anumite pregătiri în vederea substituirii monedei fiduciare cu moneda euro și privind alimentarea anticipată și alimentarea anticipată secundară cu bancnote și monede metalice euro în afara zonei euro.

[3] Sondajul Flash Eurobarometru 240, iunie 2008.

[4] Sondajul Flash Eurobarometru 249, octombrie 2008.

[5] Sondajul Flash Eurobarometru 237, mai 2008.